NARIADENIE RADY (ES) č. 362/2008
zo 14. apríla 2008,
ktorým sa vykonáva nariadenie Európskeho parlamentu a Rady (ES) č. 1177/2003 o štatistike Spoločenstva o príjmoch a životných podmienkach (EU-SILC), pokiaľ ide o zoznam cieľových sekundárnych premenných na rok 2009, ktoré sa týkajú materiálnej deprivácie
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1177/2003 zo 16. júna 2003 o štatistike Spoločenstva o príjmoch a životných podmienkach (EU-SILC) (1), a najmä na jeho článok 15 ods. 2 písm. f),
keďže:
(1)
Nariadením (ES) č. 1177/2003 sa stanovil spoločný rámec pre systematickú tvorbu štatistiky Spoločenstva o príjmoch a životných podmienkach, ktorá obsahuje porovnateľné a aktuálne prierezové a dlhodobé údaje o príjmoch a o úrovni a zložení chudoby a sociálneho vylúčenia na vnútroštátnej úrovni aj na úrovni Európskej únie.
(2)
Podľa článku 15 ods. 2 písm. f) nariadenia (ES) č. 1177/2003 sú potrebné vykonávacie opatrenia pre zoznam cieľových sekundárnych oblastí a premenných, ktoré sa majú každý rok zaradiť do prierezovej zložky EU-SILC. Mal by sa ustanoviť zoznam cieľových sekundárnych premenných zahrnutých do modulu o materiálnej deprivácii na rok 2009. Mali by sa k nemu pripojiť kódy premenných a vymedzenia pojmov.
(3)
Výbor pre štatistický program nevydal súhlasné stanovisko. V takomto prípade má Komisia v súlade s postupom ustanoveným v článku 14 ods. 2 nariadenia (ES) č. 1177/2003 bezodkladne predložiť Rade návrh týkajúci sa opatrení, ktoré treba prijať, a informovať o tom Európsky parlament,
PRIJALA TOTO NARIADENIE:
Článok 1
Zoznam cieľových sekundárnych premenných, kódy premenných a vymedzenia pojmov pre modul „materiálna deprivácia“ na rok 2009, ktoré sa majú zaradiť do prierezovej zložky štatistiky Spoločenstva o príjmoch a životných podmienkach (EU-SILC), je stanovený v prílohe.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 14. apríla 2008